Skont l-IMF Malta mistennija tirkupra tajjeb ħafna u matul is-sena d-dieħla hu mbassar tkabbir ta' 7% L-ekonomija Maltija se tkun qed tirreġistra tnaqqis ta’ 2.8% matul din is-sena diffiċli, anke jekk dan it-tnaqqis se jkun l-inqas wieħed fost il-pajjiżi l-oħra kollha tal-Unjoni Ewropea. Minkejja dan, l-ekonomija Malta xorta waħda mistennija tikber b’7% matul is-sena d-dieħla hekk kif il-ħajja tirritorna għan-normal u r-rota tibda ddur. Dan jirriżulta mill-aħħar rapport tal-IMF fejn jirriżulta li t-tkabbir fl-ewwel xhur tal-2020 kien ta’ 3.8% u dan meta fl-aħħar xhur tal-2019, it-tkabbir kien ta’ 4.3%. Ir-rata ta’ qgħad f’pajjiżna mistennija tkun ta’ 5%. L-ekonomija globali mistennija tiċkien bi 3% fl-2020, ħafna agħar minn dak li seħħ fil-kriżi finanzjarja tal-2008-2009. Anke jekk hemm tama li l-affarijiet imorru għall-aħjar Madanakollu hemm ċans li l-ekonomija tibda tirkupra jekk l-effett tal-pandemija jibda jonqos fit-tieni nofs tal-2020, iżda dwar dan xejn mhu ċert, għax ħadd ma jaf eżatt x’se jiġri mill-pandemija u anke l-ħajja wara, bir-rapport isemmi ċ-ċans li minkejja li l-ħajja tinnormalizza, ikun hemm min, pereżempju, xorta jibża’ jibda jmur jixtri fi stabbilimenti. Reazzjoni Ministeru Intant, fl-ewwel reazzjoni tiegħu, il-Ministeru għall-Ekonomija nnota kif Malta se jkun qed issofri l-anqas impatt negattiv ekonomiku mill-COVID-19. Filwaqt li madwar iż-żona ewro mistenni tnaqqis ta’ 7.5% fil-GDP matul l-2020, għal Malta t-tnaqqis antiċipat hu ta’ 2.8%, jew kważi terz id-daqqa ekonomika li se ssofri l-bqija tal-Ewropa, spjega l-Ministeru. “Pajjiżi ġirien ta’ Malta mistennija jlaqqtu daqqiet ekonomiċi ferm akbar mill-medja Ewropea. L-Italja mistennija tara tnaqqis bla preċedent li jaqbez id-9%, filwaqt li l-ekonomija Spanjola hi antiċipata li tiċkien bi 8%. Il-mutur ekonomiku tal-Ewropa, il-Ġermanja, mistennija tara waqgħa ta’ 7% fis-saħħa ekonomika tagħha,” saħaq il-Ministeru. “Ir-rata ta’ qgħad f’pajjiżna mistennija tkun ta’ 5%, jew ferm anqas mis-7.3% li pajjiżna kellu fl-eqqel tal-kriżi ekonomika tal-2009. Ir-rata mbassra mill-IMF għal pajjiżna din is-sena hi wkoll ferm anqas mis-6.4% li din l-amministrazzjoni wirtet mill-gvern preċedenti.” Il-Ministru Silvio Schembri rrimarka li “fl-aħħar ġimgħat il-ħidma li twettqet biex ġew varati miżuri ta’ sapport ekomomiku għan-negozji u għas-self employed, wera kif minkejja l-pressjoni u l-problemi tal-pandemija, il-gvern kompla jiffunzjona tajjeb u kien kapaċi jasal għal patt soċjali ġdid li bih negħlbu fost l-akbar sfidi ekonomiċi fl-istorja tagħna.”